Balsių bažnyčia

Balsių bažnyčia – buvusi katalikų bažnyčia, stovėjusi Balsių kaime, 3 km į šiaurės rytus nuo Šilalės.

 Istorija 

Pirmoji bažnyčia pastatyta 1640 m.Balsių Romos katalikų bažnyčia. Geneatlas.lt (tikrinta 2025-12-01). 1652 m. Kvėdarnos seniūnijos inventoriuje minima naujai pastatyta Balsių bažnyčia, kuri buvo Šilalės parapijos filija. Nuo 1672 m. išlikę metrikai. Manoma, kad XVIII a. pradžioje per Šiaurės karą sudegė, kadangi 1705 m. pastatyta nauja.

1805 m. bažnyčia buvo be kunigo, apleista, begriūvanti. 1813 m. filija panaikinta. Funduotos žemės neturėjo. Vėliau paremontuota. 1841 m. bažnyčios administratorius kunigas Stanislovas Perkovskis gaudavo 72 rublius metinės algos, bažnyčiai priklausė 1200 rublių kapitalas. 1853 m. Balsiuose jau buvo kunigas. 1859 m. valdžia bažnyčiai paskyrė 30 dešimtinių žemės, tačiau kunigo nepaskyrė, o 1866 m. išvis uždarė bažnyčią.

2 bažnyčios varpai buvo perduoti Raseinių stačiatikių cerkvei, 1 – Raseinių evangelikų reformatų bažnyčiai. 1875 m. Balsių bažnyčia nugriauta. Kurį laiką buvo išlikę šventoriaus vartai. Kadaise kaime vyko 4 kasmetiniai turgūs, vėliau sumažėjo iki 2, o bažnyčią nugriovus perkelti į gretimą Šilalę. 1990 m. buvusios bažnyčios vietoje pastatyta koplytėlė.

 Šaltiniai 

Kategorija:Šilalės rajono bažnyčios
Kategorija:Neišlikusios Lietuvos bažnyčios